text: Sidney Lee gæstede Kolding
  18 februar 2012 kl. 18.07
  Han er en person som mange elsker at hade, men der er også dem, der er helt vilde med ham, og de fik i dag en autograf af reality-stjernen Sidney Lee i Kolding.
  To af dem, der er helt vilde med Danmarks største reality-stjerne er Trine Skov og Jasmin Mørcke. 
  De var i dag mødt op i Bilka i Kolding for at få en autograf af deres idol, der nok er mest kendt for sin deltagelse i programmet Singelliv, hvor man følger ham i jagten på at finde den eneste ene. Men hvad er det lige, der får folk til at blive fan af en reality-stjerne? 
  - Han er bare sej, fordi han er kendt for at være kendt, siger Trine Skov, og veninden Jasmin Mørke supplerer:
  - Ja, og så er han ligeglad med, at mange ikke kan lide ham. Det er også lidt sejt.
  Sidney Lee var mødt op i Bilka i Kolding for at reklamere for Kohberg, som han netop har indspillet en reklamefilm for.
  